pythainlp/thaigov-v2-corpus-22032023 huggingface dataset:
วันอังคารที่ 27 กันยายน 2565
รองนายกรัฐมนตรี พร้อมด้วย รัฐมนตรีว่าการกระทรวงยุติธรรม และคณะบินออสซี่ ดูงานศาลยาเสพติด ขอเอกสารเอากลับไปศึกษา
รองนายกรัฐมนตรี พร้อมด้วย รัฐมนตรีว่าการกระทรวงยุติธรรม และคณะบินออสซี่ ดูงานศาลยาเสพติด ขอเอกสารเอากลับไปศึกษา รมว.ยุติธรรม ปิ๊งไอเดียเล็งประยุกต์ใช้กำไล EM ช่วยบำบัด-คุมประพฤติ พร้อมบูรณาการร่วม หวังลดงบประมาณสร้างศูนย์ฟื้นฟู
เมื่อวันที่ 27 กันยายน 2565 นายวิษณุ เครืองาม รองนายกรัฐมนตรี ในฐานะหัวหน้าคณะผู้แทนไทย เดินทางเยือนประเทศออสเตรเลีย เพื่อเข้าร่วมการประชุมหารือระดับนโยบายและการศึกษาดูงานว่าด้วยความร่วมมือด้านการป้องกันและปราบปรามยาเสพติดระหว่างไทย-ออสเตรเลีย โดยมี นายสมศักดิ์ เทพสุทิน รมว.ยุติธรรม นายวิชัย ไชยมงคล เลขาธิการ ป.ป.ส. นายมนตรี ศิลป์มหาบัณฑิต ผู้พิพากษาศาลอุทธรณ์ประจำสำนักประธานศาลฎีกา สำนักงานศาลยุติธรรม นายธนากร คัยนันท์ รองเลขาธิการ ป.ป.ส. พล.ต.ท.พรชัย เจริญวงศ์ รักษาราชการแทนรอง ผบช.ปส. พ.อ.บุรี บุญธรรม รอง ผอ.สำนักปฏิบัติการข่าว ศูนย์รักษาความปลอดภัย กองบัญชาการกองทัพไทย และนายอภิชาติ ใจงาม นักวิชาการ กรมศุลกากร ร่วมคณะ
โดยคณะได้เดินทางไปยังศาลยาเสพติดรัฐนิวเซาธ์เวลส์ สาขาพารามัตต้า เพื่อรับฟังการบรรยายสรุปหัวข้อระบบและกระบวนการยุติธรรมอาญาสำหรับคดีความผิดเกี่ยวกับยาเสพติด โครงสร้างและระบบการดำเนินงานของศาล มาตรการเบี่ยงเบนการลงโทษและโครงสร้างการส่งรักษา ฝึกทักษะ การคืนสู่สังคมและการติดตาม โดยมี นายแกรี่ สติลล์ ผู้พิพากษาประจำศาลยาเสพติด รัฐนิวเซาท์เวลส์ สาขาพารามัตต้า ให้การต้อนรับ ซึ่งนายวิษณุ ได้ให้ความสนใจ พร้อมขอเอกสารและข้อมูลต่างๆ เพื่อนำกลับไปศึกษาที่ประเทศไทยด้วย โดยเฉพาะเรื่องของศาลคดียาเสพติดและกระบวนการบำบัดผู้เสพ
ด้านนายสมศักดิ์ เปิดเผยว่า วิธีการของศาลคดียาเสพติดออสเตรเลีย ให้ความสำคัญกับการบำบัดผู้เสพยาเสพติด เพราะต้องการลดผู้กระทำผิดเล็กน้อย หรือบุคคลที่มีโอกาสพัฒนาตัวได้ ไม่ต้องเข้าสู่เรือนจำ เพราะรัฐจะต้องมีรายจ่ายในส่วนนี้ 150,000 ดอลลาร์ออสเตรเลียต่อคนต่อปี หรือประมาณ 3.67 ล้านบาท ซึ่งจะลดค่าใช้จ่ายของรัฐไปได้ นอกจากนี้ คณะยังได้ติดตามรูปแบบ การติดตามผู้เสพ ซึ่งออสเตรเลียจะให้มารายงานตัวทุกสัปดาห์ รวมถึงการกักบริเวณห้ามออกจากบ้าน ตั้งแต่เวลา 19.00 น. จนถึงเช้า โดยใช้ตำรวจสอดส่องดูแล
นายสมศักดิ์ กล่าวอีกว่า จะเห็นว่าลักษณะการทำงานของการบำบัดฟื้นฟูผู้เสพยาเสพติดของไทยและออสเตรเลียไม่ได้แตกต่างกัน แต่ของเขามีศาลยาเสพติดเฉพาะ ซึ่งศาลจะทำหน้าที่พิจารณากลั่นกรองเฉพาะคดีที่เกี่ยวกับยาเสพติด ทำให้ช่วยลดงานและภาระของศาลต่างๆ ได้ สิ่งที่ตนมองเห็นว่าจะเป็นประโยชน์ต่อกระทรวงยุติธรรม โดยใช้เครื่องมือต่างๆ ที่เรามีอยู่แล้ว คือ กำไล EM และศูนย์ฟื้นฟูสมรรถภาพผู้ติดยาเสพติด กรมคุมประพฤติ ดังนั้นเราควรนำมาประยุกต์ใช้ ติตตามผู้เสพด้วยกำไล EM ไม่ต้องเพิ่มภาระให้ตำรวจ ตนคิดว่าเราบูรณาการได้ ช่วยประหยัดรายจ่ายในการสร้างศูนย์บำบัดฟื้นฟูเพิ่ม
“หากเราดูกระบวนการของไทยกับออสเตรเลียถือว่าไม่แตกต่างกัน ผมยืนยันว่าสิ่งที่เราทำในการช่วยบำบัดฟื้นฟูผู้ติดยาเสพติด เป็นไปตามหลักสิทธิมนุษยชน การมาดูงานในครั้งนี้ถือว่าได้ประโยชน์มาก ได้ความรู้ในการกลับไปพัฒนาระบบของไทย ช่วยลดงบประมาณและใช้สิ่งที่เรามีอยู่ให้เกิดประโยชน์ได้อย่างมีประสิทธิภาพ ซึ่งการติดกำไล EM เพื่อติดตามสำหรับผู้เสพ ดีกว่าถูกคุมขัง พวกเขาจะสามารถหางานทำมีรายได้เลี้ยงตัวเองและปรับตัวอยู่ในสังคมได้” นายสมศักดิ์ กล่าว
วันพุธที่ 5 ตุลาคม 2565
ครม.รับทราบผลการปฏิบัติงานสำนักงาน ปปง. ส่งดำเนินคดีแล้ว 594 คดี ส่งให้พนักงานอัยการพิจารณา มูลค่ารวม 2.4 พันล้านบาท
ครม.รับทราบผลการปฏิบัติงานสำนักงาน ปปง. ส่งดำเนินคดีแล้ว 594 คดี ส่งให้พนักงานอัยการพิจารณา มูลค่ารวม 2.4 พันล้านบาท
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 5 ตุลาคม 2565 ว่า ครม.รับทราบรายงานผลการปฏิบัติงานของสำนักงานป้องกันและปราบปรามการฟอกเงิน ประจำปี พ.ศ. 2564 มีสาระสำคัญ อาทิ
1.การป้องกันการฟอกเงิน ได้ดำเนินการการตรวจสอบเพื่อวิเคราะห์หาความผิดปกติของธุรกรรมทางการเงินที่อาจเชื่อมโยงเกี่ยวกับการกระทำความผิด โดยส่งให้หน่วยงานที่เกี่ยวข้องดำเนินการ จำนวนทั้งสิ้น 594 คดี
2.การปราบปรามการฟอกเงิน ได้ตรวจสอบ สืบสวน สอบสวน และรวบรวมพยานหลักฐาน เพื่อดำเนินการกับทรัพย์สินผู้กระทำความผิด จำนวน 739 คำสั่ง โดยส่งให้พนักงานอัยการพิจารณา 158 เรื่อง มูลค่ารวมกว่า 2,393 ล้านบาท ส่วนการบริหารจัดการทรัพย์สินที่ยึดหรืออายัดทรัพย์สินได้มูลค่ารวม 42,654 ล้านบาท ได้ดำเนินการโดย 1)ขายทอดตลาด จำนวน 22 ครั้ง ทรัพย์สินที่ขายได้ 580 รายการ คิดเป็นมูลค่า 98.52 ล้านบาท 2)นำทรัพย์สินออกบริหาร 1,606 รายการ มีรายได้จากการบริหาร 33.42 ล้านบาท 3)การนำทรัพย์สินที่ยึดหรืออายัดส่งคืนเจ้าของทรัพย์สินมูลค่าทั้งสิ้น 172.85 ล้านบาท 4)นำทรัพย์สินที่ศาลสั่งตกเป็นของแผ่นดิน มูลค่าทั้งสิ้น 1,967.87 ล้านบาท
3.การกำกับและตรวจสอบผู้มีหน้าที่รายงาน ได้รับรายงานการทำธุรกรรม จำนวน 20.48 ล้านธุรกรรม โดยเป็นธุรกรรมที่มีเหตุอันควรสงสัย จำนวน 129,875 ธุรกรรม และธุรกรรมเงินสดผ่านแดน จำนวน 3,645 ธุรกรรม
4.ความร่วมมือระหว่างประเทศ สำนักงานป้องกันและปราบปรามการฟอกเงินได้จัดทำบันทึกความเข้าใจเกี่ยวกับความร่วมมือในการแลกเปลี่ยนข้อมูลข่าวกรองทางการเงินเพื่อป้องกันและปราบปรามการฟอกเงิน และได้ดำเนินการส่งเสริมและประสานความร่วมมือในการป้องกันและปราบปรามการฟอกเงินกับองค์กรต่าง ๆ ทั้งในระดับภูมิภาคและระดับนานาชาติ รวมจำนวน 55 ฉบับ กับ 52 ประเทศ
5.การพัฒนาระบบเทคโนโลยีสารสนเทศ เช่น ระบบติดตามสถานะทางคดี (Case Tracking) พัฒนาระบบสนับสนุนข้อมูลการวิเคราะห์ธุรกรรมทางการเงิน (Financial Transaction Analysis System: FTAS)
นางสาวรัชดา กล่าวด้วยว่า สำนักงานป้องกันและปราบปรามการฟอกเงินได้ดำเนินงานขับเคลื่อนยุทธศาสตร์ด้านการป้องกันและปราบปรามการฟอกเงินและการต่อต้านการสนับสนุนทางการเงินแก่การก่อการร้าย (AML/CFT) ส่งผลให้ในปี 2564 ที่ประชุมกลุ่มต่อต้านการฟอกเงินเอเชียแปซิฟิก (Asia/Pacific Group on Money Laundering: APG) พิจารณาเห็นชอบให้ไทยมีความสอดคล้องตามมาตรฐานสากลด้าน AML/CFT ในด้านกรอบกฎหมาย จำนวน 31 ข้อ คงเหลืออีก 9 ข้อ และด้านประสิทธิผล จำนวน 4 ด้าน คงเหลืออีก 7 ด้าน โดยในระยะต่อไป ได้วางแนวทางการดำเนินงานเพื่อรักษามาตรฐานที่ดีให้คงไว้ ขณะเดียวกันก็เร่งดำเนินการเพื่อปรับปรุงแก้ไขข้อบกพร่องให้ดีขึ้น
วันเสาร์ที่ 29 ตุลาคม 2565
กรมชลประทานเดินหน้าป้องกันน้ำท่วมเพชรบุรีส่งเรือขุดลอกลุยคลองบางจากช่วย4อำเภอ
กรมชลประทานเดินหน้าป้องกันน้ำท่วมเพชรบุรีส่งเรือขุดลอกลุยคลองบางจากช่วย4อำเภอ นายกอบต.ขอบคุณ “เฉลิมชัย-อลงกรณ์-กรมชลฯ” ทำไวทำจริงร้องขอ 48 ชั่วโมงลงมือทันที
วันนี้ (28 ต.ค.) นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ นำทีมชลประทานเพชรบุรีและคณะทำงานเพชรบุรีโมเดล ลงพื้นที่ติดตามความคืบหน้าการขุดลอกผักตบชวาและวัชชพืชในคลองบางจากโดยเรือขุดลอกของกรมชลประทาน โดยมีนายวิชา ทองยืน นายกอบต.บางจาก นางพรนภา คนคล่อง รองนายกอบต. ปลัดอบต. และสมาชิดอบต. ให้การต้อนรับ ร่วมลงพื้นที่ โดยนายก อบต.ตำบลบางจาก ได้กล่าวขอบคุณ ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ และกรมชลประทาน ที่ส่งเรือขุดลอกมาดำเนินการอย่างรวดเร็วภายใน 2 วันหลังจากแจ้งปัญหาคลองบางจาก ให้ที่ปรึกษารัฐมนตรีเกษตรฯ ทราบซึ่งเป็นคลองที่รับน้ำมาจากอำเภอท่ายาง อำเภอบ้านลาด อำเภอเมืองและอำเภอบ้านแหลม โดยก่อนหน้านี้มีผักตบชวาและวัชชพืชจำนวนมากกีดขวางทางน้ำทำให้หวั่นวิตกว่าหากมีพายุฝนตกหนักในจังหวัดเพชรบุรีจะทำให้น้ำท่วมพื้นที่การเกษตรและชุมชนหมู่บ้านที่คลองบางจากไหลผ่านโดยเฉพาะตำบลหัวสะพาน ตำบลวังตะโก ตำบลบางจาก และคำบลบางครก เพราะส่วนใหญ่เพชรบุรีจะเกิดน้ำท่วมช่วงปลายเดือนตุลาคมถึงกลางเดือนพฤศจิกายน
นายอลงกรณ์ ได้ขอบคุณและให้กำลังใจเจ้าหน้าที่ผู้ปฏิบัติงานบนเรือโป๊ะบรรทุกรถแบคโค พร้อมกับมอบหมายนายเจษฎา สาระ ผู้อำนวยการสถานีพัฒนาที่ดินเพชรบุรี ขยายผลน้ำผักตบชวาที่ขุดลองผลิตเป็นปุ๋ยหมักและให้ว่าที่ ร้อยตรี อาณัติ หุ่นหลา เกษตรจังหวัดเพชรบุรีสร้างการรับรู้ในการใช้ปุ๋ยหมักที่ผลิตได้ไปใช้ประโยชน์ในไร่นาเป็นการลดต้นทุนการผลิตตามแนวทางBCG Modelของรัฐบาลและนโยบายส่งเสริมการใช้ปุ๋ยหมักปุ๋ยคอกปุ๋ยอินทรีย์ของรัฐมนตรีเกษตรฯ.
วันพุธที่ 7 กันยายน 2565
รมช.ประภัตร ลุยมอบเงินเยียวยาเกษตรกรผู้เลี้ยงโค – กระบือ ที่ประสบภัยโรคลัมปี - สกิน (Lumpy Skin Disease : LSD) จ.กาญจนบุรี
รมช.ประภัตร ลุยมอบเงินเยียวยาเกษตรกรผู้เลี้ยงโค – กระบือ ที่ประสบภัยโรคลัมปี - สกิน (Lumpy Skin Disease : LSD) จ.กาญจนบุรี ทั้งชี้แจง “โครงการสานฝันสร้างอาชีพ ยกระดับรายได้เกษตรกร” แก่พี่น้องเกษตรกร
รมช.ประภัตร ลุยมอบเงินเยียวยาเกษตรกรผู้เลี้ยงโค – กระบือ ที่ประสบภัยโรคลัมปี - สกิน (Lumpy Skin Disease : LSD) จ.กาญจนบุรี ทั้งชี้แจง “โครงการสานฝันสร้างอาชีพ ยกระดับรายได้เกษตรกร” แก่พี่น้องเกษตรกร
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ เปิดเผยภายหลังเป็นประธานพิธีมอบเงินช่วยเหลือเยียวยาผู้ประสบภัยโรคลัมปี - สกิน (Lumpy Skin Disease : LSD) พร้อมชี้แจง “โครงการสานฝันสร้างอาชีพ และยกระดับรายได้เกษตรกร” ณ วัดเขาวัง ต.เลาขวัญ อ.เลาขวัญ จ.กาญจนบุรี โดยมีนายสมหวังบุญระยองรองผู้ว่าราชการจังหวัดกาญจนบุรีหน่วยงานที่เกี่ยวข้องและผู้นำภาคประชาชน ตลอดจนเกษตรกรในพื้นที่ให้การต้อนรับว่าจากสถานการณ์การระบาดของโรคลัมปี - สกิน (LSD) ในโค – กระบือนั้น ทางรัฐบาลได้อนุมัติงบกลาง เพื่อเป็นค่าใช้จ่ายในการควบคุมโรคลัมปี - สกิน ในโค – กระบือกระทรวงเกษตรและสหกรณ์ โดยกรมปศุสัตว์ได้ดำเนินการจัดซื้อวัคซีนลัมปี - สกิน และกระจายวัคซีนชุดใหญ่ไปทั่วประเทศ จึงส่งผลให้สถานการณ์การระบาดเป็นไปในทางที่ดีขึ้นและในหลายพื้นที่กลับเข้าสู่ภาวะปกติแล้ว
รมช.ประภัตร กล่าวว่า สำหรับการมอบเงินเยียวยาในครั้งนี้ จังหวัดกาญจนบุรี ได้รับวงเงินช่วยเหลือเกษตรกร ทั้งสิ้น 28,792,410 บาทให้แก่เกษตรกร 777 รายใน 11 อำเภอมีโค - กระบือที่ตายทั้งสิ้นจำนวน1,431 ตัว เพื่อเป็นการช่วยเหลือและส่งเสริมอาชีพที่เหมาะสมให้กับเกษตรกร โดยเฉพาะการเลี้ยงโครุ่นใหม่ขึ้นมาทดแทนที่เสียหายไปจากการระบาดของโรค และผลักดันให้มีการแก้ไขหลักเกณฑ์ในการจ่ายเงินช่วยเหลือเกษตรกรทั้งด้านพืช ปศุสัตว์ และประมงใหม่ ซึ่งปัจจุบันนี้ได้มีการประกาศใช้หลักเกณฑ์ช่วยเหลือฉบับใหม่ ปี 2564 แล้ว ทำให้เกษตรกรได้รับความช่วยเหลือเพิ่มขึ้นจากเดิม เพื่อฟื้นฟู เยียวยา และเป็นกำลังใจแก่พี่น้องเกษตรกร
ทั้งนี้ รมช.ประภัตรยังได้ชี้แจงเกี่ยวกับ "โครงการสานฝันสร้างอาชีพยกระดับรายได้เกษตรกร" และกำชับให้ส่วนราชการกระทรวงเกษตรฯในพื้นที่จังหวัดกาญจนบุรีเร่งประชาสัมพันธ์โครงการและสนับสนุนเกษตรกรเข้าร่วมโครงการโดยโครงการสานฝันสร้างอาชีพฯนั้นกระทรวงเกษตรและสหกรณ์ได้ร่วมกับธนาคารเพื่อการเกษตรและสหกรณ์การเกษตร (ธ.ก.ส.) ดำเนินโครงการโดยมีวัตถุประสงค์เพื่อปล่อยสินเชื่อสำหรับใช้ในการประกอบอาชีพการเกษตรอาชีพนอกภาคเกษตรหรือการลงทุนค้าขายเพื่อเสริมรายได้ในครัวเรือนเน้นอาชีพที่มีตลาดรองรับชัดเจนมีการประกันราคารับซื้อผลผลิตสามารถสร้างรายได้ในระยะเวลาไม่เกิน 6 เดือนมีวงเงินกู้สูงสุดรายละไม่เกินจำนวน 100,000 บาทแต่ต้องไม่เกินค่าใช้จ่ายและหรือค่าลงทุนจริงของลูกค้าแต่ละรายโดยสามารถยื่นความประสงค์ขอกู้ตามโครงการได้ 2 ช่องทางได้แก่ 1) ยื่นขอกู้เงินที่ธนาคารธ.ก.ส. สาขาที่ตนเองมีภูมิลำเนาหรือที่ตั้งของโครงการ (Walk In) และ2) ให้ผู้ขอกู้ลงทะเบียนยื่นขอสินเชื่อผ่านช่องทาง Line Official : BAAC Family และนัดหมายผู้ขอกู้ผ่านระบบนัดหมายซึ่งสามารถขอคำปรึกษาเบื้องต้นได้ที่หน่วยงานของกระทรวงเกษตรและสหกรณ์ในภูมิลำเนาได้แก่สำนักงานเกษตรสำนักงานปศุสัตว์หรือสำนักงานประมงในท้องที่
วันอังคารที่ 18 ตุลาคม 2565
พายุเนสาท ทวีกำลังเป็นไต้ฝุ่นแล้ว มุ่งหน้าเข้าเวียดนามวันพรุ่งนี้ กระทบไทยตอนบนมีฝนตกบางแห่ง
.....
กรมอุตุนิยมวิทยา อัปเดตเส้นทางพายุไต้ฝุ่นเนสาท (NESAT) ความเร็วลมสูงสุดใกล้ศูนย์กลางประมาณ 140 กม./ชม. มีแนวโน้มจะเคลื่อนผ่านตอนใต้ของเกาะไหหลำ ประเทศจีน และเคลื่อนเข้าใกล้ชายฝั่งประเทศเวียดนามตอนบนในช่วงวันที่ 19 - 21 ต.ค. 65
.
ขณะที่มวลอากาศเย็นกําลังค่อนข้างแรงจากประเทศจีนยังคง ปกคลุมประเทศไทยตอนบนและทะเลจีนใต้ ลักษณะเช่นนี้จะทําให้พายุอ่อนกําลังลงอย่างรวดเร็ว แต่ยังคงส่งผลให้ประเทศไทยตอนบนมีฝนบางแห่งเกิดขึ้นได้
.
ส่วนช่วงวันที่ 18 - 21 ต.ค. 65 ลมตะวันตกเฉียงใต้ที่พัดปกคลุมทะเลอันดามันและภาคใต้จะมีกำลังแรงขึ้น ทำให้ภาคใต้มีฝนตกหนักถึงหนักมาก ทะเลอันดามันมีคลื่นสูง 2-3 เมตร
.
ขอให้ประชาชนบริเวณภาคใต้ระวังอันตรายจากฝนตกหนักถึงหนักมากและฝนที่ตกสะสม ซึ่งอาจทำให้เกิดน้ำท่วมฉับพลันและน้ำป่าไหลหลาก ชาวเรือเดินเรือด้วยความระมัดระวังและเรือเล็กควรงดออกจากฝั่ง
#ไทยคู่ฟ้า#สื่อสารรัฐบาลไทย
-------------------
วันพุธที่ 19 ตุลาคม 2565
รองปลัดฯ ภานุวัฒน์ เป็นประธานระดมสมอง เดินหน้ายกระดับโรงงานเพิ่มผลิตภาพ ตามแนวทาง BCG
รองปลัดฯ ภานุวัฒน์ เป็นประธานระดมสมอง เดินหน้ายกระดับโรงงานเพิ่มผลิตภาพ ตามแนวทาง BCG
วันนี้ (18 ตุลาคม 2565) นายภานุวัฒน์ ตริยางกูรศรี รองปลัดกระทรวงอุตสาหกรรม ให้เกียรติเป็นประธานการประชุมประจำปี Workshop Meeting of Head of NPOs ครั้งที่ 63 พร้อมด้วย Dr. Indra Pradana Singawinata, APO Secretary General และนายสุรเชษฐ์ พลวณิช รักษาการผู้อำนวยการสถาบันเพิ่มผลิตแห่งชาติ ในฐานะ APO Alternate Director for Thailand และผู้นำจากประเทศสมาชิกอีก 19 ประเทศ เข้าร่วมประชุม ณ ห้องฉัตรา บอลรูม โรงแรมสยาม เคมปินสกี้ กรุงเทพฯ
สำหรับการประชุมครั้งนี้จัดขึ้นระหว่างวันที่ 18-19 ตุลาคม 2565 เพื่อร่วมหารือพิจารณาและทำความตกลงแผนการดำเนินโครงการด้านการเพิ่มผลผลิตในอนาคต รวมถึงเพื่อแนะนำแนวทางและนวัตกรรมเพิ่มผลิตภาพสีเขียว (Green Productivity) พร้อมเสริมสร้างประสิทธิผลด้วยหลักการเศรษฐกิจหมุนเวียน (Circular Economy) เพื่อความยั่งยืนทางเศรษฐกิจภายหลังสถานการณ์ COVID-19
วันอาทิตย์ที่ 25 กันยายน 2565
กระทรวงอุตสาหกรรม จัดโครงการ“อุตสาหกรรมห่วงใยสู้ภัย COVID-19” เฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบามราชชนนีพันปีหลวง
กระทรวงอุตสาหกรรม จัดโครงการ“อุตสาหกรรมห่วงใยสู้ภัย COVID-19” เฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบามราชชนนีพันปีหลวง
วันนี้ (12 กันยายน 2565) นายใบน้อย สุวรรณชาตรี ผู้ตรวจราชการกระทรวงอุตสาหกรรม เป็นประธานในการจัดกิจกรรมจิตอาสาบำเพ็ญสาธารณประโยชน์และบำเพ็ญสาธารณกุศลเพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบามราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 ภายใต้โครงการ “อุตสาหกรรมห่วงใยสู้ภัย COVID-19” โดยมี นายวีระกิตติ์ รันทกิจธนวัชร์ นายทาวัน ทวีถาวรสวัสดิ์ ผู้ตรวจราชการกระทรวงอุตสาหกรรมนางสาวลัดดาวัลย์ สันติภิญโญเลิศ ผู้อำนวยการกองตรวจราชการ สำนักงานปลัดกระทรวงอุตสาหกรรมร่วมมอบหน้ากากอนามัย แอลกอฮอล์ฆ่าเชื้อโรค และชุดโต๊ะเก้าอี้จากโครงการ “80 ปี กระทรวงอุตสาหกรรม 8,000 กิโลกรัม รีไซเคิลสู่สังคม” ให้แก่ สถานสงเคราะห์เด็กอ่อนปากเกร็ด นนทบุรี
วันอาทิตย์ที่ 9 ตุลาคม 2565
​ ประกาศแล้ว ระเบียบการทำงานแบบ work from home ของส่วนราชการ หัวหน้าส่วนราชการพิจารณาตามสมควร
​ประกาศแล้ว ระเบียบการทำงานแบบ work from home ของส่วนราชการ หัวหน้าส่วนราชการพิจารณาตามสมควร
เมื่อวันที่ 9 ต.ค.65 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า เว็บไซต์ราชกิจจานุเบกษาได้เผยแพร่ประกาศระเบียบสำนักนายกรัฐมนตรี ว่าด้วยการปฏิบัติงานนอกสถานที่ตั้งของส่วนราชการ เพื่อให้การดำเนินการของส่วนราชการเป็นไปในทิศทางเดียวกัน เกิดความยืดหยุ่นในการปฏิบัติงานของเจ้าหน้าที่ของส่วนราชการ พัฒนาประสิทธิภาพการทำงานของส่วนราชการ และการให้บริการประชาชน โดยได้ให้อำนาจหัวหน้าส่วนราชการ สั่งการให้เจ้าหน้าที่ของส่วนราชการในสังกัด ปฏิบัติงานนอกสถานที่ตั้งของส่วนราชการหรือกลับมาฏิบัติราชการ ณ สถานที่ตั้งของส่วนราชการ ได้ตามที่เห็นสมควร พร้อมกับให้ส่วนราชการสนับสนุนการปฏิบัติงานนอกสถานที่ตั้งของส่วนราชการ รวมถึงการจัดเตรียมสถานที่หรือพื้นที่ที่ส่วนราชการจัดไว้เป็นที่ทํางานร่วม (co - working space) และ อุปกรณ์สํานักงาน ตามที่เห็นสมควรแก่กรณี
ทั้งนี้ การปฏิบัติงานนอกสถานที่ตั้งของส่วนราชการ จะต้องไม่กระทบต่อประสิทธิภาพ ลักษณะของงานตามภารกิจของส่วนราชการ และการให้บริการแก่ประชาชน โดยคำนึงถึงสภาพแวดล้อมที่เหมาะสมต่อชีวิต ร่างกาย สุขภาพ และความปลอดภัยของเจ้าหน้าที่ของส่วนราชการ โดยประกาศดังกล่าวบังคับใช้กับส่วนราชการตามกฎหมายว่าด้วยระเบียบบริหารราชการแผ่นดิน และกฎหมายว่าด้วยการปรับปรุงกระทรวง ทบวง กรม แต่ไม่รวมถึงองค์กรปกครองส่วนท้องถิ่น(อปท.) รัฐวิสาหกิจ และองค์การมหาชน
น.ส.ไตรศุลี กล่าวว่า ระเบียบสำนักนายกรัฐมนตรี ว่าด้วยการปฏิบัติงานนอกสถานที่ตั้งของส่วนราชการ ประกาศในเว็บไซต์ราชกิจจานุเบกษาเมื่อวันที่ 6 ต.ค.65 มีผลบังคับตั้งแต่วันที่ 7 ต.ค.65 โดยแนวทางดังกล่าว สอดคล้องกับแผนการปฏิรูปประเทศด้านการบริหารราชการแผ่นดิน (ฉบับปรับปรุง) การจัดโครงสร้างองค์กร และระบบงานภาครัฐให้มีความยืดหยุ่น คล่องตัวและเปลี่ยนแปลงได้ตามสถานการณ์รองรับชีวิตวิถีใหม่ (New Normal) เหมาะสมกับสถานการณ์ปัจจุบัน โดยการประยุกต์ใช้เทคโนโลยีอย่างสอดคล้องกับสภาพสังคมและการพัฒนาประกาศ
........................
วันศุกร์ที่ 28 ตุลาคม 2565
บสย. ร่วมใจแก้หนี้ ยกขบวน “บสย. F.A. Center” ช่วยพ่อค้า-แม่ขาย
บสย.ได้จัดกิจกรรมเดินตลาด ณ ตลาดนัดรวมยาง เทเวศร์  ตรงข้ามธนาคารแห่งประเทศไทย เพื่อประชาสัมพันธ์ สร้างการรับรู้ และเชิญชวนผู้ประกอบการ SMEs เข้าร่วมงาน “มหกรรมร่วมใจแก้หนี้สัญจร” “มีหนี้ต้องแก้ไข เริ่มต้นใหม่อย่างยั่งยืน”
บสย. ร่วมใจแก้หนี้ จัดกิจกรรมเดินตลาด ชวนพ่อค้า แม่ขาย รายย่อย และภาคประชาชนร่วมงาน “มหกรรมร่วมใจแก้หนี้สัญจร” ผนึกกำลัง สถาบันการเงินเฉพาะกิจของรัฐ มอบของขวัญให้พี่น้อง SMEs ยกทีมหมอหนี้ บสย. F.A. Center ปรึกษาฟรี ร่วมหาทางออก แก้หนี้ เติมทุน ชุบชีวิตธุรกิจ เพื่อความยั่งยืน พบโครงการค้ำประกันสินเชื่อ “พ.ร.ก. สินเชื่อฟื้นฟู 2” ”ซอฟต์โลน เอ็กซ์ตร้า” PGS-9 “เติมเต็มรายย่อย” และโครงการค้ำประกันสินเชื่อใหม่ล่าสุดในงาน หนุน SMEs เข้าถึงสินเชื่อ 4 พ.ย. นี้ อิมแพค ฮอลล์ 5 เมืองทองธานี
ในวันนี้ (28 ต.ค.) บสย.ได้จัดกิจกรรมเดินตลาด ณ ตลาดนัดรวมยาง เทเวศร์ ตรงข้ามธนาคารแห่งประเทศไทย เพื่อประชาสัมพันธ์ สร้างการรับรู้ และเชิญชวนผู้ประกอบการ SMEs เข้าร่วมงาน “มหกรรมร่วมใจแก้หนี้สัญจร” “มีหนี้ต้องแก้ไข เริ่มต้นใหม่อย่างยั่งยืน” ซึ่งเป็นโครงการที่ ธนาคารแห่งประเทศไทย และ กระทรวงการคลัง ให้ความช่วยเหลือกลุ่มลูกหนี้ทุกประเภท โดยมี นายสิทธิกร ดิเรกสุนทร กรรมการและผู้จัดการทั่วไป บรรษัทประกันสินเชื่ออุตสาหรรมขนาดย่อม (บสย.) กล่าวเปิดงานพร้อมด้วยคณะผู้บริหาร ที่ปรึกษาทางการเงิน บสย. F.A. Center และผู้บริหารธนาคารแห่งประเทศไทย ร่วมกิจกรรม
นายสิทธิกร ดิเรกสุนทร กล่าวว่า งาน “มหกรรมร่วมใจแก้หนี้สัญจร” เป็นโครงการความช่วยเหลือทางการเงินกลุ่มลูกหนี้ทุกประเภท อาทิ ลูกหนี้บัตรเครดิต ลูกหนี้ SMEs ลูกหนี้ลิสซิ่ง และ ลูกหนี้ที่ บสย. ค้ำประกันสินเชื่อ เพื่อเปิดโอกาสให้ลูกหนี้ได้พลิกฟื้นตัวเองและกิจการ
สำหรับกิจกรรมเดินตลาดในวันนี้ เพื่อเป็นการประชาสัมพันธ์เชิญชวนผู้ประกอบการ SMEs เข้าร่วมงาน มหกรรมร่วมใจแก้หนี้ ซึ่งจะเริ่มครั้งแรกในวันที่ 4 พฤศจิกายน 2565 นี้ ณ อิมแพค ฮอลล์ 5 เมืองทองธานี โดย บสย. ส่งทีมที่ปรึกษาทางการเงิน SMEs หรือ บสย. F.A. Center ให้คำปรึกษา พร้อมให้คำแนะนำการเข้าถึงสินเชื่อผ่านโครงการค้ำประกันสินเชื่อ บสย. อาทิ โครงการค้ำประกันสินเชื่อ “พ.ร.ก. สินเชื่อฟื้นฟู 2” วงเงินกว่า 70,000 ล้านบาท โครงการค้ำประกันสินเชื่อ ”ซอฟต์โลน เอ็กซ์ตร้า” วงเงินกว่า 80,000 ล้านบาท โครงการค้ำประกัน PGS-9 “ บสย. SMEs เติมเต็มรายย่อย” มีวงเงินอีกกว่า 2,200 ล้านบาท และการเปิดตัวโครงการค้ำประกันสินเชื่อใหม่ล่าสุด พร้อมแพคเกจพิเศษในงาน เพื่อสนับสนุนการเติมทุน เสริมสภาพคล่อง
วันอังคารที่ 20 กันยายน 2565
ครม.เคาะงบกลาง 137.94 ล้านบาท เพื่อเป็นค่าใช้จ่ายสำหรับจัดทำโครงการจัดเก็บข้อมูลดีเอ็นเอของบุคคลพ้นโทษ พักโทษ จากเรือนจำและทัณฑสถาน
ครม.เคาะงบกลาง 137.94 ล้านบาท เพื่อเป็นค่าใช้จ่ายสำหรับจัดทำโครงการจัดเก็บข้อมูลดีเอ็นเอของบุคคลพ้นโทษ พักโทษ จากเรือนจำและทัณฑสถาน
วันที่ 20 กันยายน 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า คณะรัฐมนตรี (ครม.) อนุมัติงบประมาณรายจ่ายประจำปีงบประมาณ 2565 งบกลาง รายการเงินสำรองจ่ายเพื่อกรณีฉุกเฉินหรือจำเป็น ภายในกรอบวงเงิน 137.94 ล้านบาท เพื่อเป็นค่าใช้จ่ายสำหรับจัดทำโครงการจัดเก็บข้อมูลดีเอ็นเอของบุคคลพ้นโทษ พักโทษ จากเรือนจำและทัณฑสถาน เพื่อให้สำนักงานตำรวจแห่งชาติ(ตช.)มีฐานข้อมูลดีเอ็นเอของบุคคลพ้นโทษและพักโทษเพื่อใช้ในการสืบสวนสอบสวนและเชื่อมโยงคดี และเพื่อให้ตช.เป็นศูนย์กลางฐานข้อมูลดีเอ็นเอแห่งชาติ สามารถสืบค้นหาผู้กระทำความผิดทางคดีอาญาและอาชญากรรมในประเทศและระหว่างประเทศ และเพื่อเพิ่มศักยภาพระบบฐานข้อมูลดีเอ็นเอให้สามารถรองรับฐานข้อมูลดีเอ็นเอซึ่งมีจำนวนเพิ่มขึ้นอย่างรวดเร็ว และเชื่อมโยงฐานข้อมูลกลางและฐานข้อมูลส่วนภูมิภาคด้วยเทคโนโลยีที่มีประสิทธิภาพสูง
สำหรับงบประมาณในกรอบวงเงิน 137.94 ล้านบาท จะนำไปดำเนินการดังนี้คือ จัดหาวัสดุในการจัดเก็บดีเอ็นเอและวัสดุหรือน้ำยาในการตรวจดีเอ็นเอ จำนวน 45 รายการ สำหรับเก็บข้อมูลดีเอ็นเอจำนวน 100,000 ราย เช่น ก้านสำลีพันปลายไม้ชนิด Sterile, ถุงมือไนโตรชนิดไม่มีแป้ง, น้ำยาโพลีเมอร์หรือสารละลายแอโนดบัฟเฟอร์สำหรับเครื่องวิเคราะห์สารพันธุกรรมแบบอัตโนมัติ และชุดน้ำยาตรวจพิสูจน์เอกลักษณ์บุคคลสำหรับจัดทำฐานข้อมูลดีเอ็นเอ เป็นต้น วงเงิน 89.82 ล้านบาท และปรับปรุงระบบเทคโนโลยีฐานข้อมูลดีเอ็นเอ สำหรับจัดหาครุภัณฑ์คอมพิวเตอร์ รวม 68 รายการ เช่น เครื่องคอมพิวเตอร์แม่ข่าย อุปกรณ์กระจายสัญญาณ อุปกรณ์จัดเก็บข้อมูลแบบภายนอก อุปกรณ์ป้องกันเครือข่าย เป็นต้น วงเงิน 48.11 ล้านบาท ระยะเวลาดำเนินการ เดือนกรกฎาคม -กันยายน 2565
น.ส.ไตรศุลีกล่าวว่า ผลที่คาดว่าจะได้รับ คือ สามารถจับกุมผู้กระทำความผิดได้อย่างรวดเร็วและถูกต้องและอัตราการกระทำผิดและการกระทำผิดซ้ำจะลดลง
วันอังคารที่ 30 สิงหาคม 2565
“ทิพานัน” ไล่ไทม์ไลน์ยืนยันชัด ไทยมีบทบาทในเวทีโลก ก้าวสำคัญคือการประชุมเอเปก ชวนทุกฝ่ายร่วมเป็นเจ้าภาพที่ดี สร้างบรรยากาศที่ดีต่อการเจรจา เพื่อการพัฒนาอย่างยั่งยืน
“ทิพานัน” ไล่ไทม์ไลน์ยืนยันชัด ไทยมีบทบาทในเวทีโลก ก้าวสำคัญคือการประชุมเอเปก ชวนทุกฝ่ายร่วมเป็นเจ้าภาพที่ดี สร้างบรรยากาศที่ดีต่อการเจรจา เพื่อการพัฒนาอย่างยั่งยืน และความเข้มแข็งของทุกภาคส่วนในทุกมิติ
วันที่ 30 สิงหาคม 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี กล่าวถึงกรณีที่ นพ.ชลน่านศรีแก้ว ส.ส.น่าน หัวหน้าพรรคเพื่อไทย กล่าวในการเสวนาในประเด็น “8 ปีประยุทธ์ พอเถอะครับ ประเทศไทยต้องไปต่อ” โดยตอนหนึ่งวิจารณ์ว่า 8ปีที่ผ่านมา ไทยไม่มีที่ยืนในเวทีโลกว่า ที่ผ่านมาประเทศไทยได้รับเชิญเข้าร่วมการประชุมระหว่างประเทศเกี่ยวกับการส่งเสริมประชาธิปไตย ที่มีความเป็นสากลและเป็นการประชุมที่ได้รับการยอมรับจากประชาคมระหว่างประเทศ อย่างต่อเนื่อง อาทิ การประชุม Bali Democracy Forum ซึ่งไทยได้เข้าร่วมเป็นประจำทุกปีและได้มีบทบาทที่แข็งขันและสร้างสรรค์มาโดยตลอดเพราะเป็นเวทีสำหรับการส่งเสริมความร่วมมือในภูมิภาคด้านการพัฒนาประชาธิปไตยและการเมือง เน้นการหารือในลักษณะการแลกเปลี่ยนประสบการณ์และเรียนรู้จากกันและกัน โดยเคารพความแตกต่างของพัฒนาการทางประชาธิปไตยที่เป็นเอกลักษณ์เฉพาะของแต่ละประเทศ มีผู้เข้าร่วมระดับผู้นำจาก 37 ประเทศในเอเชีย-แปซิฟิก
น.ส.ทิพานัน กล่าวว่า ประเทศไทยเป็นที่ยอมรับในการเป็นเจ้าภาพจัดการประชุมสุดยอดอาเซียนครั้งที่ 35 เมื่อเดือนพฤศจิกายน 2562 ซึ่งได้รับเสียงชื่นชมจากนานาชาติในการเป็นเจ้าภาพที่ดี และเมื่อเดือนพฤษภาคม 2565 ที่ผ่านมา ประธานาธิบดี โจ ไบเดน ผู้นำสหรัฐอเมริกา ได้เชิญ พล.อ.ประยุทธ์จันทร์โอชา รัฐมนตรีว่าการกระทรวงกลาโหม เข้าร่วมการประชุมสุดยอดอาเซียน-สหรัฐอเมริกาสมัยพิเศษ(ASEAN-U.S. Special Summit)ครั้งที่2 ที่กรุงวอชิงตันสหรัฐอเมริกาและจากผลของความมุ่งมั่นในการพัฒนาประเทศ เครือข่ายการแก้ไขปัญหาการพัฒนาที่ยั่งยืน(SDSN) จัดอันดับให้ไทยเป็นประเทศพัฒนาที่ยั่งยืนอันดับ 44 จากทั้งหมด 163 ประเทศ ถือเป็นอันดับที่ 1ของอาเซียนติดต่อกันเป็นปีที่ 5
“ก้าวสำคัญ คือการที่ไทยได้เป็นเจ้าภาพการประชุมกลุ่มความร่วมมือทางเศรษฐกิจในเอเชีย-แปซิฟิก (APEC) ประจำปี 2565 ไปจนถึงเดือนพฤศจิกายน 2565 โดยมีการประชุมตลอดปี ทั้งระดับผู้นำประเทศ รัฐมนตรี เจ้าหน้าที่ และภาคเอกชนจาก21 เขตเศรษฐกิจ สะท้อนถึงการยอมรับประเทศไทย สะท้อนการยอมรับในบทบาทของประเทศไทยมีบทบาทในเวทีโลกทัดเทียมกับนานาชาติอย่างไร้ข้อกังขา จึงขอเชิญชวนพี่น้องประชาชนร่วมเป็นเจ้าภาพที่ดีในการประชุมเอเปกที่จะมาถึงนี้ และทุกฝ่ายช่วยกันสร้างบรรยากาศที่ดีต่อการเจรจา เพื่อประโยชน์ในความร่วมมือเพื่อการพัฒนาอย่างยั่งยืน และความเข้มแข็งของทุกภาคส่วนในทุกมิติ” น.ส.ทิพานัน กล่าว
วันพุธที่ 2 พฤศจิกายน 2565
ปลัดกระทรวงยุติธรรม ให้การต้อนรับคณะกรรมาธิการการกฎหมาย การยุติธรรม และการตำรวจ วุฒิสภา
ปลัดกระทรวงยุติธรรม ให้การต้อนรับคณะกรรมาธิการการกฎหมาย การยุติธรรม และการตำรวจ วุฒิสภา
ในวันจันทร์ที่ ๓๑ ตุลาคม ๒๕๖๕ เวลา ๑๓.๓๐ น. นางพงษ์สวาท กายอรุณสุทธิ์ ปลัดกระทรวงยุติธรรม ให้การต้อนรับคณะกรรมาธิการการกฎหมาย การยุติธรรม และการตำรวจ วุฒิสภา โดยมี นายสหการณ์ เพ็ชรนรินทร์ รองปลัดกระทรวงยุติธรรม นางอรัญญา ทองน้ำตะโก รองปลัดกระทรวงยุติธรรม และนางสาวพัชรศรี ศรีเมือง ผู้ช่วยปลัดกระทรวงยุติธรรม พร้อมด้วย หัวหน้าส่วนราชการในสังกัดกระทรวงยุติธรรม ข้าราชการ และเจ้าหน้าที่ที่เกี่ยวข้อง เข้าร่วมฯ ณ ห้องประชุม ๑๐-๐๑ ชั้น ๑๐ อาคารกระทรวงยุติธรรม
โอกาสนี้คณะกรรมาธิการฯ นำโดย พลตำรวจเอก ชัชวาลย์ สุขสมจิตร์ ประธานคณะกรรมาธิการฯ ร่วมประชุมหารือและรับทราบข้อมูลการดำเนินงานของกระทรวงยุติธรรม ดังต่อไปนี้ ๑) การดำเนินการตามพระราชบัญญัติการไกล่เกลี่ยข้อพิพาท พ.ศ.๒๕๖๒ รวมทั้งปัญหาและอุปสรรคที่เกิดขึ้น ๒) การเตรียมความพร้อมเพื่อรองรับการบังคับใช้ พระราชบัญญัติป้องกันและปราบปรามการทรมาน และการกระทำให้บุคคลสูญหาย พ.ศ.๒๕๖๕ ๓) การพัฒนาระบบเทคโนโลยีสารสนเทศในกระบวนการยุติธรรมของศูนย์แลกเปลี่ยนข้อมูลกระบวนการยุติธรรม (Data Exchange Center (DXC)) ๔) แนวทางการดำเนินการเกี่ยวกับทะเบียนประวัติอาชญากรรม ๕) แนวทางการดำเนินการเกี่ยวกับการลดวันต้องโทษผู้ต้องขัง ๖) การบริหารจัดการข้อมูลประวัติผู้ต้องขัง และการเตรียมความพร้อม เพื่อรองรับการบังคับใช้พระราชบัญญัติมาตรการป้องกันการกระทำความผิดซ้ำในความผิดเกี่ยวกับเพศหรือที่ใช้ความรุนแรง พ.ศ.๒๕๖๕ ๗) ความคืบหน้าในการดำเนินงานของกองทุนยุติธรรม และ ๘) แนวทาง/นโยบายการดำเนินการตามพระราชบัญญัติให้ใช้ประมวลกฎหมายยาเสพติด พ.ศ.๒๕๖๔
วันอังคารที่ 18 ตุลาคม 2565
สนองพระดำริสมเด็จพระสังฆราช คณะสงฆ์สาธารณสงเคราะห์ ลงพื้นที่ช่วยเหลือคนเมืองกรุงเก่าผู้ประสบภัยน้ำท่วม พร้อมมอบเครื่องบริโภคบรรเทาความเดือดร้อนประชาชน
สนองพระดำริสมเด็จพระสังฆราช คณะสงฆ์สาธารณสงเคราะห์ ลงพื้นที่ช่วยเหลือคนเมืองกรุงเก่าผู้ประสบภัยน้ำท่วม พร้อมมอบเครื่องบริโภคบรรเทาความเดือดร้อนประชาชน
เมื่อวันที่ 17 ต.ค. 65 นายนิวัฒน์ รุ่งสาคร ผู้ว่าราชการจังหวัดพระนครศรีอยุธยา เปิดเผยว่า จังหวัดพระนครศรีอยุธยา ได้รับพระเมตตาอย่างสูงยิ่งจาก เจ้าพระคุณสมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ประทานพระดำริในการสาธารณสงเคราะห์ของคณะสงฆ์เพื่อช่วยเหลือผู้ได้รับความเดือดร้อนจากสถานการณ์อุทกภัยให้ได้รับการบรรเทาเบาบางลง
นายนิวัฒน์ รุ่งสาคร ผู้ว่าราชการจังหวัดพระนครศรีอยุธยา กล่าวว่า ในวันนี้ เจ้าประคุณสมเด็จพระมหาธีราจารย์ กรรมการมหาเถรสมาคม เจ้าอาวาสวัดพระเชตุพนวิมลมังคลาราม ราชวรมหาวิหาร ประธานคณะกรรมการฝ่ายสาธารณสงเคราะห์ของมหาเถรสมาคม โปรดให้ ท่านเจ้าคุณพระธรรมโพธิมงคล เจ้าคณะภาค 2 เจ้าอาวาสวัดสระเกศ ราชวรมหาวิหาร นำคณะสงฆ์สาธารณสงเคราะห์ มอบกัปปิยภัณฑ์และเครื่องบริโภคแก่คณะสงฆ์และประชาชนผู้ประสบอุทกภัยในพื้นที่จังหวัดพระนครศรีอยุธยา ณ วัดโคกหิรัญ ตำบลบางชะนี อำเภอบางบาล รวมทั้งสิ้นจำนวน 155 ชุด และที่วัดโบสถ์สมพรชัย ตำบลราชคราม อำเภอบางไทร รวมทั้งสิ้นจำนวน 108 ชุด ให้กับพระสงฆ์และประชาชนผู้ประสบอุทกภัย ซึ่งตลอดระยะเวลาที่ผ่านมา จังหวัดพระนครศรีอยุธยา ได้รับเมตตาจากคณะสงฆ์อย่างสูงยิ่งในการสาธารณสงเคราะห์ช่วยดูแลประชาชนผู้ประสบภัยในพื้นที่อย่างต่อเนื่อง ทั้งพระเดชพระคุณท่านเจ้าคุณ พระธรรมรัตนมงคล เจ้าคณะจังหวัดพระนครศรีอยุธยา เจ้าอาวาสวัดพนัญเชิง วรวิหาร ท่านเจ้าคุณพระเทพมงคลโสภณ เจ้าคณะภาค 17 – 18 (ธ) เจ้าอาวาสวัดเสนาสนามราม ราชวรวิหาร ท่านเจ้าคุณพระราชวัชราภรณ์ เจ้าคณะภาค 1-2-3 (ธ) เจ้าอาวาสวัดชูจิตธรรมาราม พระอารามหลวง ท่านเจ้าคุณพระปริยัติสารสุธี เจ้าคณะจังหวัดพระนครศรีอยุธยา (ธ) เจ้าอาวาสวัดนิเวศธรรมประวัติ ราชวรวิหาร และพระสังฆาธิการ พระเถรานุเถระ ทุกรูป นับเป็นมงคลยิ่งกับประชาชนชาวจังหวัดพระนครศรีอยุธยา โดยจังหวัดพระนครศรีอยุธยา ได้ร่วมสนองงานคณะสงฆ์ และประสานงาน อำนวยความสะดวก พร้อมทั้งนำรถผลิตน้ำดื่มมาให้บริการ และสนับสนุนบุคลากรช่วยเหลือดูแลพี่น้องประชาชนผู้ประสบอุทกภัยในพื้นที่มาโดยตลอด
นายนิวัฒน์ รุ่งสาคร ผู้ว่าราชการจังหวัดพระนครศรีอยุธยา กล่าวเพิ่มเติมว่า ในขณะนี้ จังหวัดพระนครศรีอยุธยา มีประชาชนได้รับผลกระทบน้ำล้นตลิ่งไหลเข้าท่วมบ้านเรือน รวม 15 อำเภอ 156 ตำบล 1,019 หมู่บ้าน 73,438 ครัวเรือน และพื้นที่การเกษตรคาดว่าจะได้รับผลกระทบ รวม 13,417.1 ไร่ โดยได้บูรณาการร่วมกับภาคีเครือข่ายเร่งให้ความช่วยเหลือบรรเทาความเดือดร้อนให้กับประชาชนในพื้นที่ในเบื้องต้น และยังคงมีการติดตามเฝ้าระวังสถานการณ์น้ำอย่างต่อเนื่อง แต่อย่างไรก็ตาม ขอแจ้งเตือนพี่น้องประชาชน หน่วยงาน ห้างร้าน ที่อาศัยอยู่ในพื้นที่ริมฝั่งแม่น้ำเจ้าพระยา ขอให้ติดตามข่าวสารจากทางราชการอย่างใกล้ชิด เพื่อเฝ้าระวังระดับน้ำบริเวณเจ้าพระยาเพิ่มสูงขึ้น และเฝ้าระวังสภาพอากาศแปรปรวน ทั้งนี้ หากต้องการความช่วยเหลือ แจ้งเหตุได้ที่ ปภ. สายด่วน 1784 ตลอด 24 ชั่วโมง
วันอังคารที่ 13 กันยายน 2565
เงินอุดหนุนเด็กแรกเกิดไม่สะดุด ครม.อนุมัติงบกลาง 933 ล้านบาท ดูแล 2.35 ล้านคน
เงินอุดหนุนเด็กแรกเกิดไม่สะดุด ครม.อนุมัติงบกลาง 933 ล้านบาท ดูแล 2.35 ล้านคน
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 13 กันยายน 2565 ว่า ครม.อนุมัติงบกลางประจำปีงบประมาณ พ.ศ.2565 รายการเงินสำรองจ่ายเพื่อกรณีฉุกเฉินหรือจำเป็น สำหรับการจ่ายเงินงบอุดหนุนเฉพาะกิจ โครงการเงินอุดหนุนเพื่อการเลี้ยงดูเด็กแรกเกิด จำนวน 933.6 ล้านบาท เพื่อจ่ายเงินอุดหนุนให้กับกลุ่มเป้าหมายที่ได้รับสิทธิเงินอุดหนุนเพื่อการเลี้ยงดูเด็กแรกเกิดเพิ่มเฉพาะในรอบเดือนกันยายน 2565 จำนวน 2,354,558 คน ตามที่กระทรวงการพัฒนาสังคมและความมั่นคงของมนุษย์เสนอ เนื่องจากงบประมาณรายจ่ายประจำปี 2565 ที่ได้รับจัดสรรมานั้น ไม่เพียงพอกับจำนวนผู้ได้รับสิทธิเงินอุดหนุนฯ ในรอบเดือนกันยายน 2565 ที่เพิ่มขึ้นจากที่ประมาณการณ์ไว้ ที่ผ่านมา ครม. เคยมีมติอนุมัติงบกลางเพื่อเป็นค่าใช้จ่ายในการดำเนินโครงการเงินอุดหนุนเพื่อการเลี้ยงดูเด็กแรกเกิดมาแล้ว 6 ครั้ง รวมเป็นเงินทั้งสิ้น 12,498.6 ล้านบาท
ทั้งนี้ โครงการเงินอุดหนุนเพื่อการเลี้ยงดูเด็กแรกเกิด เป็นนโยบายของรัฐบาลที่มุ่งเน้นให้เด็กแรกเกิดได้รับการเลี้ยงดูที่มีคุณภาพและมีพัฒนาการเหมาะสมตามวัย เพื่อเติบโตเป็นประชากรที่มีคุณภาพในอนาคต โดยรัฐบาลจะให้เงินอุดหนุนแก่เด็กแรกเกิด จนถึงอายุ 6 ปี ที่อยู่ในครอบครัวที่มีรายได้น้อยต่ำกว่า 100,000 บาท/คน/ปี ในอัตรา 600 บาท/คน/เดือน เพื่อแบ่งเบาภาระค่าใช้จ่ายเป็นรายเดือน นับเป็นสวัสดิการขั้นพื้นฐานที่รัฐบาลส่งผ่านบิดา มารดา หรือผู้ปกครองไปยังเด็กแรกเกิด
วันเสาร์ที่ 15 ตุลาคม 2565
ปลัด สธ. กำชับพื้นที่เสี่ยง “พายุเซินกา” ติดตามสถานการณ์ใกล้ชิด ส่วนรพ.อินทร์บุรียังให้บริการได้ปกติ
ปลัดกระทรวงสาธารณสุข กำชับพื้นที่เสี่ยงได้รับผลกระทบจากพายุโซนร้อน “เซินกา” เฝ้าระวังสถานการณ์ใกล้ชิด เตรียมแผนป้องกันอาคารสถานที่และครุภัณฑ์ สำรองยา เวชภัณฑ์ และจัดหาพื้นที่ให้บริการสำรอง ไม่ให้กระทบการบริการประชาชน
ปลัดกระทรวงสาธารณสุข กำชับพื้นที่เสี่ยงได้รับผลกระทบจากพายุโซนร้อน “เซินกา” เฝ้าระวังสถานการณ์ใกล้ชิด เตรียมแผนป้องกันอาคารสถานที่และครุภัณฑ์ สำรองยา เวชภัณฑ์ และจัดหาพื้นที่ให้บริการสำรอง ไม่ให้กระทบการบริการประชาชน ส่วนสถานการณ์ที่โรงพยาบาลอินทร์บุรี ขณะนี้ยังคงให้บริการได้ตามปกติ
วันนี้ (15 ตุลาคม 2565) นายแพทย์โอภาส การย์กวินพงศ์ ปลัดกระทรวงสาธารณสุข เผยถึงสถานการณ์น้ำท่วม ว่าขณะนี้ยังคงมีพื้นที่ได้รับผลกระทบ 29 จังหวัด ประชาชนได้รับผลกระทบสะสม 443,979 ครัวเรือน มีการเปิดศูนย์อพยพใน 13 จังหวัด รวม 202 แห่ง ส่วนสถานบริการได้รับผลกระทบสะสม 221 แห่ง ได้แก่ สสจ. 1 แห่ง รพ. 15 แห่ง สสอ. 8 แห่ง รพ.สต. 192 แห่ง ศสม. 5 แห่ง เปิดให้บริการปกติ 171 แห่ง เปิดบริการบางส่วน 18 แห่ง ปิด/ย้ายจุดบริการ 32 แห่ง ทั้งนี้ กรมอุตุนิยมวิทยา ได้ออกประกาศเตือนเรื่องพายุโซนร้อน เซินกา (SONCA) ที่จะส่งผลให้ภาคตะวันออกเฉียงเหนือ ภาคตะวันออก ภาคกลาง รวมทั้งกรุงเทพมหานครและปริมณฑล มีฝนเพิ่มขึ้น โดยมีฝนตกหนักและลมแรงในจังหวัดสกลนคร นครพนม กาฬสินธุ์ มุกดาหาร มหาสารคาม ร้อยเอ็ด ยโสธรอำนาจเจริญ บุรีรัมย์ สุรินทร์ ศรีสะเกษ และอุบลราชธานี อาจเกิดน้ำท่วมฉับพลัน น้ำป่าไหลหลาก จึงขอให้สถานบริการในพื้นที่ดังกล่าวเฝ้าระวังสถานการณ์อย่างใกล้ชิด เตรียมพร้อมป้องกันอาคารสถานที่และครุภัณฑ์ไม่ให้ได้รับผลกระทบ จัดหาพื้นที่ให้บริการสำรอง ในกรณีที่สถานบริการไม่สามารถเปิดให้บริการได้ เตรียมแผนการอพยพและระบบการส่งต่อผู้ป่วย สำรองยา เวชภัณฑ์ อุปกรณ์ทางการแพทย์ให้เพียงพอ รวมถึงเตรียมพร้อมดูแลประชาชนตลอด 24 ชั่วโมง
นายแพทย์โอภาสกล่าวต่อว่า สำหรับสถานการณ์ของโรงพยาบาลอินทร์บุรี จ.สิงห์บุรี วันนี้ได้รับรายงานจากผู้อำนวยการโรงพยาบาล ว่า ระดับน้ำยังทรงตัวสูงกว่าระดับพื้นด้านหน้าโรงพยาบาลประมาณ 30-40 เซนติเมตรได้ใช้กระสอบทรายกั้นเป็นแนวกำแพงป้องกัน แต่ยังพบปัญหาน้ำผุดใต้ดิน จึงต้องขุดบ่อในจุดที่ต่ำที่สุดเพื่อกักเก็บน้ำและทำการสูบน้ำออกเพื่อรักษาระดับ ป้องกันไม่ให้น้ำท่วมในโรงพยาบาล ขณะนี้ยังสามารถให้บริการได้ตามปกติ แต่มีการปรับรูปแบบการให้บริการ โดยจัดตั้งศูนย์บริการบริเวณด้านหน้าโรงพยาบาล (ถนนชัยนาท-สิงห์บุรี 311)ให้บริการทำแผลและจ่ายยาให้กับประชาชนที่เจ็บป่วยเล็กน้อย หากต้องเข้ารับการรักษาในโรงพยาบาล ได้จัดรถรับ-ส่งอำนวยความสะดวก พร้อมทั้งประสานกับรพ.สต.จัดส่งยาให้กับผู้ป่วยโรคเรื้อรังถึงบ้านเพื่อป้องกันการขาดยา เนื่องจากประชาชนส่วนใหญ่ไม่ค่อยออกจากบ้านและมีปัญหาในการเดินทาง
นอกจากนี้ เนื่องจากน้ำมีปริมาณมาก รถใหญ่ไม่สามารถวิ่งผ่านได้ โรงพยาบาลจึงปรับเปลี่ยนการขนส่งถังออกซิเจนจากขนาดใหญ่เป็นขนาดเล็กแทน เพื่อไม่ให้กระทบต่อการดูแลรักษาคนไข้ และหากน้ำเข้าท่วมโรงพยาบาลจะใช้แผนระดับจังหวัด เคลื่อนย้ายและรับส่งต่อผู้ป่วย โดยกรณีเจ็บป่วยเล็กน้อยไม่รุนแรง จะส่งต่อโรงพยาบาลคู่ขนานที่อำเภอบางระจัน กรณีเจ็บป่วยรุนแรง จะส่งต่อโรงพยาบาลสิงห์บุรี แต่หากโรงพยาบาลสิงห์บุรีมีน้ำท่วม จะประสานส่งต่อไปยังโรงพยาบาลสระบุรีและโรงพยบาลลพบุรีต่อไป
************************************************** 15 ตุลาคม 2565
วันอาทิตย์ที่ 23 ตุลาคม 2565
ครม. ไฟเขียววงเงิน 6,695 ลบ. ก่อสร้าง “สะพานข้ามทะเลสาบสงขลา – สะพานเชื่อมเกาะลันตา”
.....
ที่ประชุม ครม. (18 ต.ค. 65) อนุมัติดำเนินงานก่อสร้างโครงการสะพานข้ามทะเลสาบสงขลาบริเวณ อ.กระแสสินธุ์ จ.สงขลา – อ.เขาชัยสน จ.พัทลุง วงเงิน 4,841 ล้านบาท และ โครงการสะพานเชื่อมเกาะลันตา ต.เกาะกลาง – ต.เกาะลันตาน้อย อ.เกาะลันตา จ.กระบี่ วงเงิน 1,854 ล้านบาท โดยทั้ง 2 โครงการมีระยะเวลาก่อสร้าง 3 ปี ตั้งแต่ปี พ.ศ. 2566 - 2568
.
ประโยชน์ที่จะได้รับจาก “สะพานข้ามทะเลสาบสงขลา” เช่น ลดระยะทางในการเดินทางระหว่างอำเภอ เกิดการพัฒนาเส้นทางการขนส่งโลจิสติกส์ และเส้นทางท่องเที่ยวสายใหม่ บรรเทาปริมาณจราจรของถนนทางหลวงและแก้ปัญหาการจราจรที่ติดขัด และหากเกิดภัยพิบัติสามารถอพยพ ปชช. ในพื้นที่ได้รวดเร็วทันการณ์
.
ส่วนโครงการ “สะพานเชื่อมเกาะลันตา” จะช่วยเพิ่มประสิทธิภาพในการขนส่ง ลดระยะเวลาการเดินทางจากการเดินทางด้วยแพขนานยนต์ซึ่งจะใช้เวลา 2 ชั่วโมง เหลือเพียง 2 นาที สามารถเชื่อมโยงโครงข่ายการคมนาคมและการขนส่งให้เกิดความสมบูรณ์และมีประสิทธิภาพยิ่งขึ้น
.
อ่านเพิ่มเติม คลิกhttps://www.thaigov.go.th/news/contents/details/60565
#ไทยคู่ฟ้า#สื่อสารรัฐบาลไทย
-------------------
วันพุธที่ 2 พฤศจิกายน 2565
โครงการสินเชื่อแก้หนี้เพิ่มทุน ขอได้ที่งานมหกรรมร่วมใจแก้หนี้
วันพุธที่ 2 พฤษภาคม 2565
ต่อจากนี้ไป ขอเชิญรับฟังไทยคู่ฟ้า
รัฐบาลเพิ่มสภาพคล่องแก่ประชาชน โดยเห็นชอบโครงการสินเชื่อแก้หนี้เพิ่มทุน
เพื่อเป็นเงินทุนหมุนเวียนแก่การดำรงชีพหรือประกอบอาชีพสำหรับประชาชนผู้มีรายได้ประจำ หรือ
ผู้ประกอบอาชีพอิสระ เช่น ผู้ประกอบการรายย่อย ร้านหาบเร่แผงลอย รายละไม่เกิน 20,000 บาท
ปลอดชำระหนี้เงินต้น 6 งวดแรก ระยะเวลาชำระคืนสูงสุดไม่เกิน 2 ปี อัตราดอกเบี้ยคงที่ ร้อยละ 0.35
ต่อเดือน ไม่ต้องมีหลักประกัน ผู้สนใจขอสินเชื่อได้ที่งานมหกรรมร่วมใจแก้หนี้ ซึ่งจะมีในวันที่ 4-6 พ.ย.นี้
ที่ศูนย์แสดงสินค้าและการประชุม อิมแพค เมืองทองธานี และจะจัดขึ้นอีก 4 ครั้งที่ จ.ขอนแก่น เชียงใหม่
ชลบุรี และสงขลา ติดตามรายละเอียดได้ที่เว็บไซต์มหกรรมร่วมใจแก้หนี้ของธนาคารแห่งประเทศไทย
หรือสอบถามโทร.1213
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอาทิตย์ที่ 9 ตุลาคม 2565
รมว.เฉลิมชัย ส่งเสริมการท่องเที่ยววิถีชุมชน เปิดสะพาน "เฉลิมชัย ประชารวมใจ"
รมว.เฉลิมชัย ส่งเสริมการท่องเที่ยววิถีชุมชน เปิดสะพาน "เฉลิมชัย ประชารวมใจ" หวังสร้างความมั่นคงด้านน้ำให้กับผู้ใช้น้ำและยกระดับคุณภาพชีวิตให้ประชาชนในพื้นที่
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เปิดเผยภายหลังเป็นประธานในพิธีเปิดสะพาน "เฉลิมชัย ประชารวมใจ" พร้อมเยี่ยมชมนิทรรศการของหน่วยงานในสังกัด และปล่อยพันธุ์ปลา จำนวน 200,000 ตัว ลงคลองพระพิมล ณ บริเวณคลองพระพิมล ตลาดน้ำไทรน้อย วัดไทรใหญ่ อ.ไทรน้อย จ.นนทบุรี ว่า สืบเนื่องจากชุมชนในท้องถิ่นและนักท่องเที่ยวที่ได้มาท่องเที่ยวตลาดน้ำไทรน้อย ได้เดินข้ามคลองพระพิมลโดยใช้ทุ่นพลาสติกต่อกันเป็นแพ ซึ่งกีดขวางทางน้ำทำให้เป็นอุปสรรคต่อการบริหารจัดการงานของกรมชลประทาน และไม่ปลอดภัยต่อผู้ที่เดินทางข้ามไปข้ามมาระหว่างตลาดทั้ง 2 ฝั่งคลอง จึงได้มอบหมายกรมชลประทาน โดยสำนักงานชลประทานที่ 11 โครงการส่งน้ำและบำรุงรักษาพระพิมล ดำเนินการก่อสร้างสะพานข้ามคลองพระพิมล เพื่อเป็นทางสัญจรข้ามฝั่งของนักท่องเที่ยวที่มาท่องเที่ยวในตลาดน้ำไทรน้อย และเป็นการส่งเสริมการท่องเที่ยวตลาดน้ำไทรน้อย ซึ่งแสดงถึงเจตนารมณ์อันดีที่จะร่วมสนับสนุนผู้ประกอบการให้มีการเพิ่มช่องทางในการสร้างงาน สร้างอาชีพ และสร้างรายได้ ถือเป็นการกระตุ้นและสร้างความเข้มแข็งให้กับเศรษฐกิจในพื้นที่ รวมถึงใช้เป็นจุดติดตั้งเครื่องมือเกี่ยวกับงานชลประทานต่าง ๆ เพื่อใช้ในการบริหารจัดการน้ำคลองพระพิมล เขตพื้นที่โครงการส่งน้ำและบำรุงรักษาพระพิมล สำนักงานชลประทานที่ 11 ได้อย่างมีประสิทธิภาพ
"กระทรวงเกษตรและสหกรณ์ ขอขอบคุณพี่น้องประชาชนและหน่วยงานต่าง ๆ ที่ได้ให้ความร่วมมือเป็นอย่างดี ในการมีส่วนร่วมดำเนินการก่อสร้างสะพาน “เฉลิมชัย ประชารวมใจ” นี้ เพื่อเป็นทางสัญจร ข้ามฝั่งของนักท่องเที่ยวที่มาท่องเที่ยวในตลาดน้ำไทรน้อย และเป็นการส่งเสริมการท่องเที่ยวตลาดน้ำไทรน้อย กระทรวงเกษตรและสหกรณ์มุ่งหวังว่าจะสามารถช่วยสร้างความมั่นคงด้านน้ำให้กับผู้ใช้น้ำและช่วยยกระดับคุณภาพชีวิตให้ประชาชนในพื้นที่ต่อไป" ดร.เฉลิมชัย กล่าว
วันศุกร์ที่ 23 กันยายน 2565
รัฐบาลพร้อมรับ “ฝนเพิ่ม” ปลาย ก.ย. - ต.ค. 65 กำหนดเกณฑ์ระบายน้ำเขื่อนเจ้าพระยา พร่องน้ำเขื่อน – เตรียมทุ่งรับน้ำ
.....
กองอำนวยการน้ำแห่งชาติ (กอนช.) คาดว่าสถานการณ์น้ำช่วงปลายเดือน ก.ย. - ต.ค. 65 จะเพิ่มสูงขึ้น เนื่องจากจะมีร่องมรสุมพาดผ่านและอาจมีพายุ 1 - 2 ลูก ประกอบกับไทยอยู่ในช่วงลานีญา ซึ่งจะมีปริมาณฝนมากกว่าปกติ 20% จึงเตรียมพร่องน้ำในเขื่อนต่าง ๆ และกำหนดเกณฑ์ระบายน้ำ โดยหากน้ำเหนือเขื่อนเจ้าพระยามีปริมาณ 2,500 ลบ.ม./วินาที จะบริหารน้ำไปยังท้ายเขื่อนและระบายออกทางทิศตะวันออกและตะวันตก และลดปริมาณน้ำสถานี อ.บางไทร จ.พระนครศรีอยุธยา เหลือ 3,000 ลบ.ม./วินาที เพื่อเพิ่มศักยภาพการระบายน้ำหากฝนตกหนักในพื้นที่ กทม. และปริมณฑล
.
นอกจากนี้ จะใช้ทุ่งรับน้ำของลุ่มน้ำเจ้าพระยาตอนล่าง ซึ่งปัจจุบันเก็บเกี่ยวผลผลิตไปแล้วกว่า 90% คาดว่าจะเสร็จสิ้นปลายเดือน ก.ย. โดยจะรับน้ำเข้าทุ่งในปริมาณที่ไม่สร้างความเสียหายแก่ประชาชน และจะพิจารณาเรื่องการปล่อยปลาเพื่อเป็นอาหารและรายได้เสริมแก่ประชาชนระหว่างรับน้ำด้วย เมื่อสถานการณ์คลี่คลายจะเร่งระบายน้ำออกจากทุ่ง โดยให้เหลือน้ำไว้เพียงพอกับการเพาะปลูกพืชฤดูแล้ง
.
อ่านเพิ่มเติม คลิก >>https://www.thaigov.go.th/news/contents/details/59528
#ไทยคู่ฟ้า#ร่วมต้านโควิด19
-------------------
วันจันทร์ที่ 10 ตุลาคม 2565
กรมเจ้าท่า ติดตามสถานการณ์แม่น้ำเจ้าพระยา เหตุฝนตกหนัก ระดับน้ำเพิ่มสูงขึ้น
...
นายสรพงศ์ ไพฑูรย์พงษ์ รักษาการอธิบดีกรมเจ้าท่า เปิดเผยว่า กรมเจ้าท่า ได้มีมาตรการเพื่อเฝ้าระวังระดับน้ำในแม่น้ำเจ้าพระยา ในช่วงที่มีฝนตกหนักและรับดับน้ำสูงขึ้น กรมเจ้าท่า ได้มีการออกประกาศ กรมเจ้าท่า ฉบับที่ 231 / 2565 เรื่อง ให้ระมัดระวังการเดินเรือ ด้วยกรมอุตุนิยมวิทยา ได้คาดการณ์ว่าจะมีฝนตกหนักถึงในช่วงวันที่ 12 ตุลาคม 2565 บริเวณภาคเหนือ ภาคกลาง ภาคตะวันออก และภาคตะวันออกเฉียงเหนือ รวมถึงกรุงเทพมหานครและปริมณฑล และภาคใต้ โดยกองอำนวยการน้ำแห่งชาติ มีประกาศ ฉบับที่ 49/2565 ให้ประชาชนและหน่วยงาน เฝ้าระวังระดับน้ำบริเวณแม่น้ำเจ้าพระยา
กลุ่มตรวจการเดินเรือ สำนักความปลอดภัยและสิ่งแวดล้อมทางน้ำ ได้จัดกำลังเจ้าหน้าที่พร้อมเรือตรวจการณ์ เฝ้าติดตามสถานการณ์น้ำในแม่น้ำเจ้าพระยาที่มีปริมาณเพิ่มมากขึ้น พร้อมประชาสัมพันธ์ทำความเข้าใจกับผู้ประกอบการเรือ เจ้าของเรือ ผู้ควบคุมเรือผู้โดยสาร ประชาชนริมฝั่งแม่น้ำ ลำคลองและเพื่อความปลอดภัยในการเดินเรือ ผู้ควบคุมเรือกลลำน้ำ ผู้ควบคุมเรือลากจูง และเรือลำเลียงที่บรรทุกสินค้าในแม่น้ำ ต้องปฏิบัติตามมาตรการของกรมเจ้าท่า ดังนี้
1.การลากจูงเรือลำเลียงที่บรรทุกสินค้าในแม่น้ำเจ้าพระยา ต้องมีเรือดึงท้ายซึ่งมีกำลังของเครื่องจักรไม่น้อยกว่ากำลังเครื่องจักรของเรือลากจูง พร้อมจัดคนประจำเรือควบคุมเรือตลอดเวลา
2. ระมัดระวังเดินเรือจากปริมาณน้ำที่สูงขึ้น ขณะผ่านช่องลอดสะพาน และจากกระแสน้ำที่ไหลเชี่ยวในระยะนี้
3. ควบคุมความเร็วเรือให้เหมาะสมและปลอดภัย โดยให้ระมัดระวังประชาชนที่อาศัยอยู่ริมฝั่ง
4.ตรวจสอบอุปกรณ์ช่วยการเดินเรือ อุปกรณ์สื่อสาร และอุปกรณ์ความปลอดภัยประจำเรือให้อยู่ในสภาพพร้อมใช้และใช้การได้ปกติ
ทั้งนี้ ในวันที่ 10 ตุลาคม 2565 เวลา 08.00 น. ระดับความสูงสะพานจากพื้นน้ำในแม่น้ำเจ้าพระยา ได้แก่ สะพานกรุงเทพ สูง 5.31 เมตร สะพานสาทร 9.39 เมตร สะพานพุทธ 5.49 เมตร สะพานกรุงธน 4.86 เมตร และสะพานนนทบุรี 4 เมตร น้ำในแม่น้ำเจ้าพระยาลงเต็มที่ในเวลา 01.46 น. และขึ้นเต็มที่ในเวลา 06.46 น.
โดยผู้ควบคุมเรือต้องถือปฏิบัติตามประกาศสำนักงานเจ้าท่าภูมิภาคและภูมิภาคสาขาในพื้นที่อย่างเคร่งครัด กรมเจ้าท่า เน้นย้ำ กำชับผู้ให้บริการเรือโดยสารทุกประเภท เดินเรือด้วยความระมัดระวัง ติดตามข้อมูลข่าวสารสภาพอากาศจากกรมอุตุนิยมวิทยา เพื่อให้การเดินเรือในแม่น้ำเจ้าพระยาเกิดความปลอดภัย หากพบเห็นเหตุการณ์ความไม่ปลอดภัยทางน้ำ โทรสายด่วนกรมเจ้าท่า 1199 ได้ตลอด 24 ชั่วโมง
วันจันทร์ที่ 3 ตุลาคม 2565
พิธีรับ – ส่งหน้าที่ มอบการบังคับบัญชา และพิธีสวนสนามเทิดเกียรติปลัดกระทรวงกลาโหม
วันนี้ (วันที่ ๓๐ กันยายน ๒๕๖๕ เวลา ๑๕.๐๐ น.) สำนักงานปลัดกระทรวงกลาโหม จัดพิธีรับ – ส่งหน้าที่ และมอบการบังคับบัญชาปลัดกระทรวงกลาโหม
ระหว่าง พลเอก วรเกียรติ รัตนานนท์ และ พลเอก สนิธชนก สังขจันทร์ และพิธีสวนสนามของกองทหารเกียรติยศผสม ๓ เหล่าทัพ ณ ลานอเนกประสงค์ ในศาลาว่าการกลาโหม
พลเอก วรเกียรติ รัตนานนท์ ปลัดกระทรวงกลาโหมได้กล่าวว่าตลอดระยะเวลาที่ดำรงตำแหน่ง ได้รับความร่วมมือร่วมใจจากรองปลัดกระทรวงกลาโหม หัวหน้าหน่วยขึ้นตรงสำนักงานปลัดกระทรวงกลาโหม และเพื่อนข้าราชการอย่างดียิ่ง ทำให้การปฏิบัติงานในภารกิจต่างๆ สำเร็จลุล่วงด้วยดี ทำให้สำนักงานปลัดกระทรวงกลาโหมเป็นที่เชื่อมั่นจากผู้บังคับบัญชา และหน่วยงานอื่นๆ ทั้งภายในและภายนอกกระทรวงกลาโหม และมีความเชื่อมั่นในความรู้ ความสามารถ และประสบการณ์ของ พลเอก สนิธชนก สังขจันทร์ ปลัดกระทรวงกลาโหมท่านใหม่ ที่จะสามารถสานต่อภารกิจและจะขับเคลื่อนงานต่อไปได้เป็นอย่างดี โดยมีเพื่อนข้าราชการในสำนักงานปลัดกระทรวงกลาโหมทุกท่านเป็นกำลังสนับสนุนในการปฏิบัติงานอย่างเต็มกำลังความสามารถ และถึงแม้ว่าการเกษียณอายุราชการจะเป็นไปตามวาระความรัก ความผูกพัน ที่ทุกท่านได้มอบให้จะยังคงดำรงอยู่ในความทรงจำตลอดไป
วันศุกร์ที่ 4 พฤศจิกายน 2565
วธ.จับมือกรมประชาสัมพันธ์ ลุยงาน ปชส. ด้านศาสนา-ศิลปวัฒนธรรมชาติ
วธ.จับมือกรมประชาสัมพันธ์ ลุยงาน ปชส. ด้านศาสนา-ศิลปวัฒนธรรมชาติ
วธ.จับมือกรมประชาสัมพันธ์ ลุยงาน ปชส. ด้านศาสนา-ศิลปวัฒนธรรมชาติ
เมื่อเร็วๆ นี้นางยุพา ทวีวัฒนะกิจบวร ปลัดกระทรวงวัฒนธรรม (วธ.) เป็นประธานการประชุมหารือการดำเนินงานร่วมกันระหว่างกระทรวงวัฒนธรรมและกรมประชาสัมพันธ์ โดยมีนางทัศนีย์ ผลชานิโก รองอธิบดีกรมประชาสัมพันธ์ (กปส.) นางโชติกา อัครกิจโสภากุล รองปลัดกระทรวงวัฒนธรรม ผู้บริหารกระทรวงวัฒนธรรม ผู้บริหารกรมประชาสัมพันธ์ และผู้แทนจากหน่วยงานที่เกี่ยวข้องเข้าร่วม ณ ศูนย์ประชุมกระทรวงวัฒนธรรม ชั้น 8 อาคารวัฒนธรรมวิศิษฏ์ กระทรวงวัฒนธรรม
นางยุพา กล่าวในที่ประชุมว่า จากการที่ วธ.ได้ปรับภารกิจสู่การเป็นกระทรวงสังคมกึ่งเศรษฐกิจ เพื่อยกระดับและขีดความในการขับเคลื่อนนโยบายเศรษฐกิจสร้างสรรค์ของรัฐบาล เพื่อสร้างรายได้เข้าประเทศ อีกทั้ง เพื่อก้าวสู่พื้นที่ทางวัฒนธรรมใหม่ๆ ปี 2566 วธ.มีนโยบายส่งเสริมนวัตกรรมทางวัฒนธรรม การบูรณาการข้ามศาสตร์ ดิจิทัลคอนเทนส์/ออนไลน์แพลทฟอร์ม รวมทั้งการจับมือภาคเอกชนเครือข่ายสื่อมวลชนด้านศิลปวัฒนธรรมต่างประเทศ สร้างภาคีFriend of Thailandจึงได้ร่วมมือกับ กปส. ในการประชาสัมพันธ์งานผ่านสื่อในสังกัดที่มีเครือข่ายทั่วประเทศร่วมเผยแพร่ข้อมูลสู่ประชาชนอย่างทั่วถึง ทั้งโครงการและกิจกรรมการเทิดทูนสถาบันหลักของชาติ รวมถึงการส่งเสริมนโยบายSoft Powerความนิยมไทย การส่งเสริมอุตสาหกรรมภาพยนตร์ พัฒนาต่อยอดทุนทางวัฒนธรรม การยกระดับงานภาพยนตร์และวีดิทัศน์เพื่อสร้างภาพลักษณ์ประเทศผ่านสื่อบันเทิง ที่จะสร้างรายได้ กระตุ้นเศรษฐกิจ การส่งเสริมเยาวชนและศิลปินทุกสาขาได้พัฒนาศักยภาพมีรายได้จากการจ้างงาน
นางยุพา กล่าวอีกว่า ได้มอบหมายให้สำนักงานวัฒนธรรมจังหวัดทั่วประเทศ และฝ่ายประชาสัมพันธ์ของกรมต่างๆ ในสังกัด วธ. บูรณาการความร่วมมือประสานการทำงานกับเครือข่ายสื่อในสังกัดของ กปส.อย่างใกล้ชิด ในด้านการเผยแพร่ข่าวสารการขับเคลื่อนงานของ วธ. อาทิ ข้อมูลด้านผลิตภัณฑ์วัฒนธรรมไทยCPOTการพัฒนาศูนย์ข้อมูลกลางทางวัฒนธรรม ชุมชนคุณธรรมน้อมนำหลักปรัชญาของเศรษฐกิจพอเพียง และชุมชนยลวิถี ที่สามารถเชื่อมโยงกับชุมชนในการส่งเสริมการท่องเที่ยวเชิงวัฒนธรรม การรณรงค์สร้างจิตสำนึกปลูกฝังค่านิยมความเป็นไทยของประชาชนทุกกลุ่มวัย พร้อมทั้งสนับสนุนให้บุคลากรในด้านการประชาสัมพันธ์ทั้งส่วนกลางและภูมิภาคให้ได้รับการอบรมหลักสูตรการประชาสัมพันธ์การเผยแพร่กิจกรรมไปสู่ประชาชนในแง่มุมต่างๆ ที่ทาง กปส. จะมีส่วนช่วยพัฒนาร่วมกันอีกด้วย
ด้านนางทัศนีย์ ผลชานิโก รองอธิบดี กปส. กล่าวว่า ทั้งสองหน่วยงานจะขับเคลื่อนการประชาสัมพันธ์งานเทิดทูนสถาบันหลักของชาติ ประกอบด้วยการเผยแพร่พระราชกรณียกิจ การสืบสานแนวพระราชดำริด้านต่างๆ กิจกรรมด้านศาสนาและศิลปวัฒนธรรมของชาติที่แสดงถึงประวัติศาสตร์ความเป็นมาของชาติ ตลอดจนวิถีชีวิตของคนไทย ที่ช่วยยกระดับคุณภาพชีวิต ตลอดจนกิจกรรมระดับชาติ และนานาชาติ ที่ วธ.ดำเนินการผ่านช่องทางสื่อของ กปส. อาทิ การเป็นเจ้าภาพจัดงานมหกรรมศิลปะนานาชาติThailand Biennaleเชียงราย 2023 ที่ประเทศไทยเป็นเจ้าภาพโดยมีศิลปินทั้งของไทยและนานาประเทศเข้าร่วมที่จะเป็นการจัดงานครั้งยิ่งใหญ่ที่จะช่วยฟื้นฟูเศรษฐกิจและการท่องเที่ยวทั้งในระดับท้องถิ่นและชาติได้อย่างมากมาย
///////////
วันศุกร์ที่ 23 กันยายน 2565
อย่าหลงเชื่อ แอบอ้าง อนุทิน-ศักดิ์สยาม กว้านซื้อพืชกระท่อม เตือนภัย หลอกปลูกพืชกระท่อมระบาด แนะเกษตรกรศึกษาข้อมูลอย่างรอบคอบก่อนลงทุน
อย่าหลงเชื่อ แอบอ้าง อนุทิน-ศักดิ์สยาม กว้านซื้อพืชกระท่อม เตือนภัย หลอกปลูกพืชกระท่อมระบาด แนะเกษตรกรศึกษาข้อมูลอย่างรอบคอบก่อนลงทุน
เมื่อวันที่ 23 ก.ย.65 น.ส.ไตรศุลี ไตรสรณกุล รองโฆษกประจําสํานักนายกรัฐมนตรี เปิดเผยว่า จากกรณีสื่อมวลชนนำเสนอข่าวประชาชนหลายรายแจ้งความดำเนินคดีกับหญิงรายหนึ่งอายุประมาณ 40 ปี อ้างตนเป็นเจ้าหน้ารัฐ สังกัดกรมส่งเสริมการเกษตร กระทรวงเกษตรและสหกรณ์ หลอกลวงรับซื้อต้นกระท่อม เพื่อส่งให้รัฐมนตรีในรัฐบาล ทั้งนายอนุทิน ชาญวีรกูล รองนายกรัฐมนตรีและ รมว.สาธารณสุข และนายศักดิ์สยาม ชิดชอบ รมว คมนาคม ขอเรียนว่า พฤติกรรมดังกล่าวเป็นการหลอกลวงประชาชน ขออย่าหลงเชื่อ โดยยืนยันว่าทั้ง 2 รัฐมนตรีไม่มีส่วนเกี่ยวข้องใดๆกับการกระทำดังกล่าว ขอให้ประชาชนระมัดระวัง อย่าตกเป็นเหยื่อของมิจฉาชีพ ที่อาจส่งผลให้สูญเสียทรัพย์สินได้
"รัฐมนตรี 2 ท่านไม่มีนโยบายหรือสั่งการให้ใครไปรับซื้อต้นกระท่อม เช่นเดียวกับรัฐบาล ไม่มีนโยบาย ให้เจ้าหน้าที่รัฐหรือข้าราชการ ออกไปรวบรวมพืชกระท่อมในจำนวนมากเพื่อการส่งออก หรือการอุตสาหกรรม โดยการปลูก ค้าขาย หรือประกอบธุจกิจเกี่ยวกับพืชกระท่อมนั้น เป็นสิทธิที่ประชาชนสามารถทำได้ภายใต้กรอบกฎหมาย ซึ่งภาครัฐพร้อมสนับสนุนและอำนวยความสะดวก แต่ให้พึงระวังกลุ่มผู้ฉวยโอกาส อ้างตนเป็นเจ้าหน้าที่รัฐหลอกลวงเกษตรกรด้วยวิธีการต่างๆ ซึ่งระบาดอย่างแพร่หลายในเวลานี้" น.ส.ไตรศุลี กล่าว
น.ส.ไตรศุลี กล่าวว่า ช่วงเวลานี้พืชเศษฐกิจหลายชนิดกำลังได้รับความสนใจ ส่งผลให้เกิดการฉวยโอกาสของกลุ่มมิจฉาชีพ เช่นไม่นานมานี้ มีการส่งผลข้อมูลในโลกออนไลน์ ว่าใครที่สนใจปลูกกระท่อมสามารถลงทะเบียน เพื่อขอรับเงินสนับสนุนจากรัฐบาล 3,500-5,000 บาท/ไร่ โดยสำนักงานเศรษฐกิจการเกษตรกร กระทรวงเกษตรฯ ยืนยันแล้วว่า ไม่มีนโยบายเช่นนั้น
นอกจากนี้ ยังพบปัญหาระหว่างนายทุนกับเกษตรกร ที่มีข้อตกลงในการทำสัญญาปลูกพืชกระท่อม โดยเป็นการหลอกให้เกษตรกรปลูกเพื่อนำส่งบริษัทเอกชน แต่สุดท้ายก็ไม่เป็นไปตามข้อตกลง ทำให้เกษตรกรต้องเสียค่าต้นกล้า แต่ไม่มีการรับซื้อผลผลิตจริง ดังนั้น ขอให้ประชาชนได้ศึกษาข้อมูลก่อนการลงทุน สำหรับเกษตรกรที่สนใจลงทุนปลูกต้นกระท่อม ขอให้มีการวางแผนเพื่อตัดสินใจในการปลูกอย่างรอบคอบ
วันจันทร์ที่ 5 กันยายน 2565
"ทิพานัน" ย้ำรัฐบาลเฝ้าจับตาทุจริต "คนละครึ่งเฟส5" หลังพบกลุ่มบุคคลโฆษณาเชิญชวนแลกสิทธิเป็นเงินสด พร้อมหักหัวคิว เตือนประชาชน-ร้านค้าอย่าหลงเชื่อ ระวังได้ไม่คุ้มเสีย
"ทิพานัน" ย้ำรัฐบาลเฝ้าจับตาทุจริต "คนละครึ่งเฟส5" หลังพบกลุ่มบุคคลโฆษณาเชิญชวนแลกสิทธิเป็นเงินสด พร้อมหักหัวคิว เตือนประชาชน-ร้านค้าอย่าหลงเชื่อ ระวังได้ไม่คุ้มเสีย โทษหนักถึงติดคุก
วันนี้ (5 กันยายน 2565) น.ส.ทิพานัน ศิริชนะ รองโฆษกประจำสำนักนายกรัฐมนตรี ตามที่รัฐบาล พล.อ.ประยุทธ์ จันทร์โอชา ได้เปิดให้ประชาชนลงทะเบียนโครงการคนละครึ่ง เฟส 5 ตั้งแต่วันที่ 1 กันยายน 2565 ที่ผ่านมาพบว่าระหว่างวันที่ 1 -4 กันยายน มีผู้ใช้สิทธิสะสม 14.24 ล้านคน มียอดใช้จ่ายสะสม 5,885.1 ล้านบาท แบ่งเป็นส่วนที่ประชาชนจ่ายสะสม 2,981.8 ล้านบาท และรัฐร่วมจ่ายสะสม 2,903.3 ล้านบาท ทั้งนี้รัฐบาลได้สั่งการให้ทุกหน่วยงานที่เกี่ยวข้องเฝ้าระวังและติดตามตรวจสอบอย่างใกล้ชิด ไม่ให้เกิดการทำธุรกรรมและพฤติกรรมที่ผิดปกติ หรือมีการใช้จ่ายที่ไม่เป็นไปตามเงื่อนไขโครงการ เพื่อป้องกันปัญหาการทุจริต ให้เกิดความโปร่งใสและเป็นธรรม
น.ส.ทิพานัน กล่าวว่า ทั้งนี้ แม้หน่วยงานที่เกี่ยวข้องจะดำเนินการตรวจสอบและดำเนินคดีอย่างจริงจัง แต่ยังพบว่ามีกลุ่มบุคคลที่ใช้วิธีการเดิมๆ คือการแลกสิทธิจากโครงการคนละครึ่งเป็นเงินสด โดยพบว่ามีรายงานการโฆษณาในช่องทางทวิตเตอร์ ช่องทางกลุ่มเฟซบุ๊ค เชิญชวนให้ผู้สนใจนำสิทธิมาแลกรับเป็นเงินสด โดยจะมีการหักค่าหัวคิว ในอัตรา 20 – 40 บาท จึงขอเตือนพี่น้องประชาชนและร้านค้าอย่าแลกสิทธิเด็ดขาด เพราะระบบตรวจสอบย้อนหลังได้ทั้งหมด และที่สำคัญการแลกวงเงินสิทธิเป็นเงินสด ถือเป็นการกระทำที่ทุจริตผิดกฎหมาย เข้าข่ายความผิดฐาน “ฉ้อโกง” เพราะมีเจตนาหลอกลวงผู้อื่น ด้วยข้อความอันเป็นเท็จ ปกปิดข้อความจริงซึ่งควรบอกให้แจ้งโดยทุจริต ทำให้ได้ประโยชน์ทางทรัพย์สินไปจากผู้ถูกหลอกคือรัฐ มีโทษจำคุกถึง 3 ปี ปรับไม่เกิน 6 หมื่นบาท หรือทั้งจำทั้งปรับ ตามมาตรา 341
“รัฐบาลใช้ระบบตรวจจับและตรวจสอบการโอนที่ผิดปกติของเงินคนละครึ่ง เพื่อป้องกันและมีมาตรการลงโทษแน่นอน ทั้งนี้รัฐบาลมีความมุ่งมั่นในการบรรเทาความเดือดร้อนของพี่น้องประชาชน และฟื้นฟูเศรษฐกิจ จากมาตรการกระตุ้นเศรษฐกิจ ผ่านทำธุรกรรมอิเล็กทรอนิกส์เพื่อความโปร่งใสและตรวจสอบได้ อย่างซื่อสัตย์สุจริต ฉะนั้น จึงขอให้พี่น้องประชาชนและร้านค้าระมัดระวัง ไม่เช่นนั้นอาจได้ไม่คุ้มเสีย”น.ส.ทิพานัน กล่าว
รองโฆษกประจำสำนักนายกรัฐมนตรี กล่าวต่อว่า สำหรับพี่น้องประชาชนที่พบเห็นพฤติกรรมที่ไม่ถูกต้อง สามารถแจ้งเบาะแสได้ทั้ง (1) ส่งไปรษณีย์ลงทะเบียน ถึง“สำนักงานเศรษฐกิจการคลัง กระทรวงการคลัง ถนนพระรามที่ 6 แขวงพญาไท เขตพญาไท กรุงเทพมหานคร 10400” 2.ส่งอีเมลที่ [emailprotected] 3.กรมการค้าภายใน กระทรวงพาณิชย์ สายด่วน 1569 4. กระทรวงการคลัง โทร. 02 273 9020 ต่อ 3697 3527 3548 35095. ธนาคารกรุงไทย จำกัด (มหาชน) โทร. 02-111-1144 (24 ชั่วโมง)
.............................
วันพุธที่ 12 ตุลาคม 2565
กระทรวงเกษตรฯ จัดประชุมคณะกรรมการบริหารโครงการขับเคลื่อนการเกษตรระดับหมู่บ้านสู่การผลิตสินค้าเกษตรมูลค่าสูง
กระทรวงเกษตรฯ จัดประชุมคณะกรรมการบริหารโครงการขับเคลื่อนการเกษตรระดับหมู่บ้านสู่การผลิตสินค้าเกษตรมูลค่าสูง หวังลดต้นทุน เพิ่มผลผลิต และสร้างมูลค่าเพิ่มให้กับสินค้าเกษตร
นายอภัย สุทธิสังข์ หัวหน้าผู้ตรวจราชการกระทรวงเกษตรและสหกรณ์ เป็นประธานการประชุมคณะกรรมการบริหารโครงการขับเคลื่อนการเกษตรระดับหมู่บ้านสู่การผลิตสินค้าเกษตรมูลค่าสูง โดยมีหัวหน้าส่วนราชการที่เกี่ยวข้องจากกระทรวงเกษตรและสหกรณ์ กระทรวงมหาดไทย กระทรวงพาณิชย์ ผู้แทนจากธนาคารเพื่อการเกษตรและสหกรณ์การเกษตร (ธ.ก.ส.) ตลอดจนหน่วยงานที่เกี่ยวข้อง เข้าร่วม ณ ห้องประชุมกระทรวงเกษตรและสหกรณ์ และผ่านระบบ Video Conference (Zoom Meeting) โดยการประชุมดังกล่าว มีการรายงานความคืบหน้าแนวคิดการดำเนินงานโครงการขับเคลื่อนการเกษตรระดับหมู่บ้านสู่การผลิตสินค้าเกษตรมูลค่าสูง และรายงานความก้าวหน้าการดำเนินงานโครงการขับเคลื่อนการเกษตรระดับหมู่บ้านสู่การผลิตสินค้าเกษตรมูลค่าสูง ปีงบประมาณ พ.ศ. 2565
นอกจากนี้ ที่ประชุมมีการพิจารณาทบทวนคำสั่งแต่งตั้งคณะกรรมการบริหารและคณะทำงานโครงการขับเคลื่อนการเกษตรระดับหมู่บ้านสู่การผลิตสินค้าเกษตรมูลค่าสูง พิจารณาแนวทางการขับเคลื่อนโครงการขับเคลื่อนการเกษตรระดับหมู่บ้านสู่การผลิตสินค้าเกษตรมูลค่าสูง ประจำปีงบประมาณ พ.ศ. 2566 และพิจารณา (ร่าง) บันทึกข้อตกลงความร่วมมือโครงการขับเคลื่อนการเกษตรระดับหมู่บ้านสู่การผลิตสินค้าเกษตรมูลค่าสูงระหว่างกระทรวงเกษตรและสหกรณ์ กระทรวงมหาดไทย กระทรวงพาณิชย์ และ ธ.ก.ส. และหน่วยงานที่เกี่ยวข้อง เพื่อดำเนินการทำข้อตกลงความร่วมมือต่อไปในอนาคต ทั้งนี้ ที่ประชุมได้มอบหมายหน่วยงานต่าง ๆ กลับไปพิจารณาในส่วนที่เกี่ยวข้อง หากมีข้อแก้ไขให้ส่งข้อมูลกลับมายังฝ่ายเลขานุการ เพื่อดำเนินการต่อไป
วันพฤหัสบดีที่ 3 พฤศจิกายน 2565
กรมทางหลวงแจ้งปิดและเบี่ยงการจราจรบนทางหลวงหมายเลข 338 (ถนนบรมราชชนนี) ตอน พุทธมณฑลสาย 4 - นครชัยศรี
ในพื้นที่ตำบลทรงคนอง อำเภอสามพราน จังหวัดนครปฐม ระหว่างวันที่ 4 - 8 พฤศจิกายน 2565
กรมทางหลวง (ทล.) กระทรวงคมนาคม โดยสำนักก่อสร้างสะพาน ขอแจ้งประชาสัมพันธ์ปิดและเบี่ยงการจราจรบนทางหลวงหมายเลข 338 (ถนนบรมราชชนนี) ตอน พุทธมณฑลสาย 4 - นครชัยศรี ระหว่าง กม. ที่ 21+950 - 22+200 ในทางหลักด้านขวาทาง (ขาเข้ากรุงเทพมหานคร) จำนวน 1 ช่องจราจร เพื่อดำเนินการโครงการก่อสร้างทางลอดกลับรถบนถนนบรมราชชนนี ในพื้นที่ตำบลทรงคนอง อำเภอสามพราน จังหวัดนครปฐม ระหว่างวันที่ 4 - 8 พฤศจิกายน 2565
ทั้งนี้ ในระหว่างดำเนินการอาจทำให้ไม่ได้รับความสะดวก ทล. ต้องขออภัย ณ โอกาสนี้ และขอให้ประชาชนใช้เส้นทางอย่างระมัดระวัง รวมทั้งขอความร่วมมือผู้ใช้เส้นทางปฏิบัติตามป้ายเตือน ป้ายแนะนำทางเลี่ยง ป้ายเสริมจากโครงการ และสัญญาณจราจรที่ติดตั้งไว้ เพื่อประโยชน์ต่อการเดินทาง สามารถสอบถามรายละเอียดเพิ่มเติมหรือแจ้งเหตุต่าง ๆ ระหว่างดำเนินการได้ที่สายด่วนกรมทางหลวง โทร. 1586 (โทรฟรีทุกเครือข่าย ตลอด 24 ชั่วโมง)